**Ministru kabineta rīkojuma projekta „Par biedrības „Tautas frontes muzeja sabiedriskā padome” nekustamā īpašuma Vecpilsētas ielā 13/15, Rīgā, pieņemšanu valsts īpašumā” sākotnējās ietekmes**

**novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta rīkojuma projekts „Par biedrības „Tautas frontes muzeja sabiedriskā padome” nekustamā īpašuma Vecpilsētas ielā 13/15, Rīgā, pieņemšanu valsts īpašumā” (turpmāk – Projekts) sagatavots saskaņā ar Civillikuma 927., 1036., 1037. un 1912.pantu un Ministru kabineta 2014.gada 1.jūlija sēdes protokollēmuma (prot. Nr.36 54.§) „Informatīvais ziņojums „Par Tautas frontes muzeju”” 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tautas frontes muzejs ir izvietots Latvijas Tautas frontes vēsturiskajā ēkā Rīgā, Vecpilsētas ielā 13/15 (zemes kadastra numurs 01000030094). Saskaņā ar likuma „Par nekustamā īpašuma nodošanu Tautas frontes muzeja sabiedriskajai padomei” 1.pantā noteikto, nekustamā īpašuma Rīgā, Vecpilsētas ielā 13/15 izmantošanas mērķis ir Tautas frontes muzeja izveidošana. Likuma „Par nekustamā īpašuma nodošanu Tautas frontes muzeja sabiedriskajai padomei” 2.panta otrajā daļā noteikts, ka nekustamais īpašums ir nododams valstij, ja Tautas frontes muzeja sabiedriskā padome izbeidz pastāvēt vai Tautas frontes muzejs tiek likvidēts. Vienlaikus tas, ka likumā „Par nekustamā īpašuma nodošanu Tautas frontes muzeja sabiedriskajai padomei” ir definēti gadījumi, kad obligāti nekustamais īpašums ir nododams atpakaļ valstij, neliedz Tautas frontes muzeja sabiedriskajai padomei pēc savas iniciatīvas nekustamo īpašumu nodot valstij arī citos gadījumos, ja vien to neierobežo normatīvie akti, kas regulē biedrību darbību.Biedrība „Tautas frontes muzeja sabiedriskā padome” ir vērsusies Kultūras ministrijā ar iniciatīvu pārņemt muzeju valsts īpašumā, jo Tautas frontes muzejs kā privāta institūcija valstiski nozīmīgo uzdevumu spēj veikt ierobežotā, notikuma nozīmībai neadekvātā apjomā. Saskaņā ar Civillikuma 1912.pantu tiesisku darījumu, ar kuru kāds aiz devības piešķir otram bez atlīdzības kādu mantisku vērtību, sauc par dāvinājumu. Biedrības „Tautas frontes muzeja sabiedriskā padome” iespējas nodrošināt muzeja pamatfunkciju veikšanu un nekustamā īpašuma uzturēšanu vienmēr ir bijušas atkarīgas no papildus piesaistītajiem finanšu resursiem, galvenokārt no valsts budžeta. Biedrības un muzeja juridiskais statuss – privāta institūcija – negarantē regulāru un pietiekamu valsts finansējuma apjomu, līdz ar to nav uzskatāma par optimālu muzeja darbībai ilgtermiņā. Biedrības „Tautas frontes muzeja sabiedriskā padome” 2014.gada 24.janvāra padomes sēdē ir pieņēmusi lēmumu pārtraukt Tautas frontes muzeja uzturēšanu, nododot to valstij Latvijas Nacionālā vēstures muzeja personā, kā arī nodot valstij Finanšu ministrijas personā nekustamo īpašumu Rīgā, Vecpilsētas ielā 13/15 (zemes kadastra numurs 01000030094), kas saskaņā ar likumu „Par nekustamā īpašuma nodošanu Tautas frontes muzeja sabiedriskajai padomei” bija nodots biedrības īpašumā Tautas frontes muzeja izveidei, kā arī lūgt Latvijas Republikas Ministru kabineta rīkojumā noteikt, ka nekustamais īpašums Rīgā, Vecpilsētas ielā 13/15 ir saglabājams valsts īpašumā Finanšu ministrijas personā un tā turpmākais izmantotājs ir Latvijas Nacionālais vēstures muzejs, kura struktūrvienība ar 2015.gada 1.janvāri ir Tautas frontes muzejs. Biedrība „Tautas frontes muzeja sabiedriskā padome” ir nodrošinājusi komunālo pakalpojumu un nekustamā īpašuma nodokļu maksājumus par līdzšinējo darbību nekustamajā īpašumā Rīgā, Vecpilsētas ielā 13/15. 2014.gada 20.augusta finansējuma līgumā Nr.5.1.-11-166, ko Kultūras ministrija ir noslēgusi ar biedrību „Tautas frontes muzeja sabiedriskā padome”, cita starpā ir paredzēts, ka biedrība „Tautas frontes muzeja sabiedriskā padome” apņemas izlietot piešķirto finansējumu, veicot visus muzeja ēkas uzturēšanas, t.sk., elektrības, apkures u.c. maksājumus un nepieļaujot parādsaistību veidošanos.Zemesgrāmatas nodalījumā nostiprinātas beztermiņa nomas tiesību uz telpām ar nomnieku atklāto sabiedrisko fondu „Baltijas tautu Atmodas pētījumu fonds”. 2014.gada 1.oktobrī Kultūras ministrijā iesniegts atklātā sabiedriskā fonda „Baltijas tautu Atmodas pētījumu fonds” iesniegums, kurā tiek apliecināts, ka fonds nav uzsācis savu darbību un līdz ar to telpas Rīgā, Vecpilsētas ielā 13/15 līdz šim nav tikušas izmantotas un netiks izmantotas. Ievērojot iepriekš minēto Kultūras ministrija lūgs Tautas frontes muzeja sabiedriskajai padomei veikt visas nepieciešamās darbības, lai attiecīgais ieraksts par nomas tiesībām tiktu dzēsts.Ministru kabineta 2014.gada 1.jūlija sēdes protokollēmuma (prot. Nr.36 54.§) „Informatīvais ziņojums „Par Tautas frontes muzeju”” 2.punktā Kultūras ministrijai dots uzdevums sagatavot un līdz 2015.gada 1.janvārim iesniegt Ministru kabinetā noteikumu projektu par grozījumiem Ministru kabineta 2012.gada 18.decembra noteikumos Nr.924 „Latvijas Nacionālā vēstures muzeja nolikums”, paplašinot Latvijas Nacionālā vēstures muzeja funkcijas – saglabāt Latvijas Tautas frontes kolekcijas (muzeja krājumu, arhīva materiālus) kā nedalāmu kopumu un nodrošināt tā pieejamību sabiedrībai muzeja ekspozīcijā Latvijas Tautas frontes vēsturiskajā mītnē Rīgā, Vecpilsētas ielā 13/15. Savukārt minētā protokollēmuma 3.punktā Kultūras ministrijai ir dots uzdevums normatīvajos aktos noteiktā kārtībā sagatavot un līdz 2015.gada 1.janvārim iesniegt Ministru kabinetā Ministru kabineta rīkojuma projektu par nekustamā īpašuma (nekustamā īpašuma kadastra Nr.0100 003 0094) – zemes vienības 0,0218 ha platībā (zemes vienības kadastra apzīmējums 0100 003 0094) un būves (būves kadastra apzīmējums 0100 003 0094 001) – Rīgā, Vecpilsētas ielā 13/15, kas ierakstīts zemesgrāmatā uz Tautas frontes muzeja sabiedriskās padomes vārda, pārņemšanu valsts īpašumā Finanšu ministrijas personā, nosakot nekustamā īpašuma izmantošanas mērķi – Tautas frontes muzeja darbības nodrošināšanai.Ievērojot iepriekš minēto, Kultūras ministrija ir sagatavojusi Projektu, kas nosaka biedrības „Tautas frontes muzeja sabiedriskā padome” nekustamā īpašuma Vecpilsētas ielā 13/15, Rīgā, pārņemšanu valsts īpašumā. Saskaņā ar Ministru kabineta 2009.gada 27.oktobra noteikumu Nr.1250 „Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā” 5.3.apakšpunktu valsts nodeva par īpašuma tiesību nostiprināšanu zemesgrāmatā uz nekustamo īpašumu, kas atsavināts uz dāvinājuma līguma pamata, ir 3% no nekustamā īpašuma vērtības (*euro*). Minēto noteikumu 17.16.apakšpunkts paredz, ka no valsts nodevas par īpašuma tiesību nostiprināšanu zemesgrāmatā valsts ir atbrīvota, ja nekustamais īpašums tiek atsavināts sabiedriskajām vajadzībām.Ņemot vērā, ka nekustamais īpašums Vecpilsētas ielā 13/15, Rīgā, tiek atsavināts valstij Latvijas Nacionālā vēstures muzeja struktūrvienības Tautas frontes muzeja darbības nodrošināšanai, kuras darbības mērķis saskaņā ar Muzeju likuma 7.pantu ir nodrošināt sabiedrībai pieejamu izglītojošu un pētniecības institūciju, un kuras uzdevums ir atbilstoši muzeja darbības specifikai ir vākt, saglabāt un popularizēt sabiedrībā dabas, materiālās un nemateriālās kultūras vērtības, kā arī sekmēt to izmantošanu sabiedrības izglītošanai un attīstībai, nodrošinot krājuma pieejamību sabiedrībai, tādējādi nodrošinot sabiedrībai nepieciešamo kultūras vajadzību īstenošanu, valsts ir atbrīvota no valsts nodevas par īpašuma tiesību nostiprināšanu zemesgrāmatā uz minēto nekustamo īpašumu.Juridiskās skaidrības labad, kā arī ievērojot normatīvo aktu hierarhiju, lai neveidotos situācija, ka likumā „Par nekustamā īpašuma nodošanu Tautas frontes muzeja sabiedriskajai padomei” par nekustamā īpašuma Rīgā, Vecpilsētas ielā 13/15 īpašnieku būs norādīta Tautas frontes muzeja sabiedriskajai padome, savukārt Ministru kabineta rīkojumā, ar kuru nekustamais īpašums tiks pārņemts valsts īpašumā, kā īpašnieks tiks norādīta valsts Finanšu ministrijas personā, vienlaikus ar Projektu izskatīšanai Ministru kabinetā tiks iesniegts likumprojekts „Par likuma „Par nekustamā īpašuma nodošanu Tautas frontes muzeja sabiedriskajai padomei” atzīšanu par spēku zaudējušu”. Rīkojuma projekta spēkā stāšanās nav atkarīga no tā, kad Kultūras ministrijas virzītais likumprojekts „Par likuma „Par nekustamā īpašuma nodošanu Tautas frontes muzeja sabiedriskajai padomei” atzīšanu par spēku zaudējušu” tiks pieņemts Saeimā un stāsies spēkā. |
| 3. | Projekta izstrādē iesaistītās institūcijas | Kultūras ministrija un Latvijas Nacionālais vēstures muzejs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta mērķgrupa ir Tautas frontes muzeja apmeklētāji. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums tautsaimniecību, kā arī valsts saimniecības nozari, neietekmē un administratīvo slogu nerada. |
| 3. | Administratīvo izmaksu monetārs novērtējums | Projekta tiesiskais regulējums administratīvo slogu neietekmē. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar Projektu izskatīšanai Ministru kabinetā tiks iesniegts likumprojekts „Par likuma „Par nekustamā īpašuma nodošanu Tautas frontes muzeja sabiedriskajai padomei” atzīšanu par spēku zaudējušu” un Ministru kabineta noteikumu projekts „Par grozījumiem Ministru kabineta 2012.gada 18.decembra noteikumos Nr.924 "Latvijas Nacionālā vēstures muzeja nolikums", ar kuru tiks paplašinātas Latvijas Nacionālā vēstures muzeja funkcijas – saglabāt Latvijas Tautas frontes kolekcijas (muzeja krājumu, arhīva materiālus) kā nedalāmu kopumu un nodrošināt tā pieejamību sabiedrībai muzeja ekspozīcijā Latvijas Tautas frontes vēsturiskajā mītnē Rīgā, Vecpilsētas ielā 13/15. |
| 2. | Atbildīgā institūcija | Kultūras ministrija. |
| 3. | Cita informācija | Nav. |

*Anotācijas III, V un VI sadaļa – Projekts šīs jomas neskar.*

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Finanšu ministrija, Latvijas Nacionālais vēstures muzejs un valsts akciju sabiedrība „Valsts nekustamie īpašumi”.  |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Kultūras ministre D.Melbārde

Vīza: Valsts sekretārs S.Voldiņš

21.10.2014. 15:00

1324

J.Šumeiko, 67330269

Juris.Sumeiko@km.gov.lv